กสิกรไทยตั้งเอ็มดีคนที่4เน้นธุรกิจต่างประเทศ
ธนาคารกสิกรไทยตั้ง "พิพิธ เอนกนิธิ" เป็นกรรมการผู้จัดการคนที่ 4 ดูแลธุรกิจต่างประเทศ
29 ต.ค. 2565

ธนาคารกสิกรไทยตั้ง "พิพิธ เอนกนิธิ" เป็นกรรมการผู้จัดการคนที่ 4 ดูแลธุรกิจต่างประเทศ
นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย เปิดเผยว่า คณะกรรมการธนาคารมีมติแต่งตั้ง นายพิพิธ เอนกนิธิ เป็นกรรมการผู้จัดการคนที่ 4 ตั้งแต่วันที่ 1 ม.ค. 2560 เป็นไปตามกลยุทธ์ของธนาคารที่ให้ความสำคัญกับธุรกิจต่างประเทศ จากทิศทางการค้าของไทยที่ขยายตัวและใช้ดิจิทัลเข้ามาสนับสนุนธุรกิจ
ทั้งนี้ กรรมการผู้จัดการทั้ง 4 คน คือ นายธีรนันท์ ศรีหงส์ นายปรีดี ดาวฉาย น.ส.ขัตติยา อินทรวิชัย และนายพิพิธ มีความชำนาญเฉพาะด้านที่แตกต่างกัน เป็นความสามารถที่ธนาคารต้องการ แต่ทุกคนต้องรับผิดชอบในภาพรวมของธนาคารเหมือนกัน
"ยอมรับว่าเป็นโครงสร้างที่ไม่ปกติ เป็นโครงสร้างที่ต้องดูให้บุคลากรที่มารวมกัน ต้องทำงานร่วมกันได้โดยที่ผมนั่งอยู่ข้างบน และเป็นคนประสานหากมีเรื่องสำคัญต้องตัดสินใจ" นายบัณฑูร กล่าว
ด้าน นายพิพิธ กล่าวว่า กลยุทธ์ธุรกิจต่างประเทศจากนี้จะผสมผสานรูปแบบสาขาควบคู่กับดิจิทัล เพราะการขยายธุรกิจต่างประเทศยังต้องอาศัยการขอใบอนุญาตเปิดสาขา หรือใบอนุญาตธนาคารท้องถิ่น ที่เป็นเรื่องของความเชื่อมั่นในระบบ แต่ในการดำเนินธุรกิจก็สามารถนำเทคโนโลยีมาประยุกต์ใช้เพื่อบริการและการเข้าถึงลูกค้า ขณะเดียวกันภาพรวมธุรกิจต่างประเทศไม่ได้มุ่งเฉพาะลูกค้าธุรกิจที่ค้าขายระหว่างประเทศเท่านั้น แต่ยังรวมถึงลูกค้าชาวต่างชาติอีกด้วย